Source: http://www.druckeria.ro/tag/sala-rapid/
Timestamp: 2020-04-06 04:26:40+00:00

Document:
sala rapid Archives - Druckeria
SCM Politehnica pierde dramatic pe terenul vicecampioanei
Handbaliștii de la SCM Politehnica au pierdut la limită derby-ul de podium din sezonul trecut, în sala „Rapid”, cu CSM București. Formația din capitală s-a impus cu 20-19, la capătul unui meci în care timișorenii au condus preț de mai bine de o jumătate de oră de joc, însă au cedat toate punctele în final.
În pofida unor transferuri sonore efectuate în pauza de vară, CSM București a început extrem de șovăielnic noul sezon și s-a trezit deja și în afara cupelor europene, după eliminarea din fața croaților de la Zamet Rijeka, din turul 2 al Cupei EHF. În aceste condiții, pentru formația din capitală victoria era obligatorie în fața unei grupări timișorene cu un moral excelent, după succesul categoric reputat în fața Turdei, dar mai ales după accederea în turul 3 al aceleiași Cupe EHF, în urma dublei victorii cu norvegienii de la Arendal.
Astfel, începutul hotărât de meci al bucureștenilor nu ar trebui să ne mire, vicecampioana având 5-1 în minutul 9 al întâlnirii. Poli a devenit însă din ce în ce mai exactă pe faza de apărare, a recuperat din pasiv și apoi chiar a preluat frâiele partidei. După egalarea la 8, din minutul 20, alb-violeții au intrat la cabine la adăpostul unui avantaj de două goluri, 12-10.
Un ecart pe care alb-violeții l-au păstrat până spre final, mai exact până în minutul 51, atunci când conduceau cu 18-16. Până la ultima sirenă, trupa lui Pero Milosevic n-a mai reușit însă decât un gol, iar bucureștenii au izbutit să întoarcă soarta partidei. Finalul a fost însă extrem de tensionat. Mai întâi, în minutul 58, pivotul Pejovic a ratat o aruncare de la 7 metri, la scorul de 19-19. Apoi, la ultimul atac al partidei, Simovic a fost faultat clar, însă cuplul de arbitri clujeni Barbu / Badiu nu a acordat un 7 metri ce se impunea cu prisosință.
S-a încheiat 20-19 pentru CSM București, iar Poli suferă primul eșec după cinci runde, precedentul consemnându-se în etapa a 4-a, acasă, în fața campioanei Dinamo.
SCM Politehnica a punctat în meciul de astăzi prin Milosevic 4, Marjanovic 4, Fenici 4, Simovic 4 și Lazarov 3. De partea cealaltă, francezul Saurina a fost cel mai bun marcator al CSM-ului, urmat de Georgievski 4, Novanc 3, Șomlea 3, Bernatonis 2, Rotaru 1, Mănescu 1 și Aslanian 1.
Filed Under: Handbal, Stire de ultima ora Tagged With: CSM Bucuresti, cupa ehf, marjanovic, milosevic, sala rapid, scm politehnica
Iulian Halcă, despre programul infernal al lui CH Poli din decembrie: „Sperăm să scoatem măcar trei victorii”
CH Poli are parte de un program infernal la final de an, ce va începe odată cu jocul de mâine, din deplasare, de la CSM București, din prima etapă a returului Ligii Naționale. Handbaliștii timișoreni vor disputa nu mai puțin de cinci partide într-un interval de două săptămâni, din care încearcă să scoată maximum posibil. Interul Iulian Halcă a vorbit despre forma echipei, despre problemele sale medicale, dar și despre situația financiară a clubului, un punct extrem de sensibil în ultimele luni în întreg sportul timișorean.
CH Poli dispută mâine, în Sala „Rapid” din capitală, primul dintr-o serie de cinci meciuri programate la intervale foarte scurte. Interul timișorenilor, Iulian Halcă, crede însă în șansa echipei sale în disputa de mâine, cu CSM București.
„Ne așteaptă o lună foarte grea. Noi ne-am pregătit bine, deși nu am avut meciuri în această perioadă. Poate că se simte o ușoară încărcare, dar vom vedea cum ne vom descurca la ora meciului. Vom avea o partidă foarte dificilă, CSM-ul e pe val, sperăm să îi găsim ceva mai obosiți. Noi oricum am făcut mereu meciuri bune împotriva lor. Sperăm să ne facem jocul și să ne întoarcem cu punct sau puncte de la București”, a spus Halcă.
Tânărul handbalist a vorbit despre forma echipei, dar și despre cele trei înfrângeri consecutive – toate la limită! – care au scos-o momentan pe CH Poli din zona play-off-ului.
„Sperăm să fim mai puternici, mai legați. Parcă suntem mai buni în apărare, merge mai bine și faza de atac. Sperăm să avem parte de o perioadă bună și să scoatem măcar trei victorii din cele cinci meciuri care ne-au mai rămas în acest an. Despre ultimele înfrângeri… ca orice sportiv, trebuie să treci peste ele, deși e foarte, foarte greu. Dar nu ai ce face, pentru că vine meciul următor”, a mai spus Halcă.
Iulian Halcă e în acest moment singurul jucător al timișorenilor care se confruntă cu probleme medicale. Tânărul inter resimte încă dureri la menisc, dar va continua să evolueze pentru Poli până la finalul anului, când va fi supus unui control mai amănunțit și, dacă se va considera necesar, unei intervenții chirurgicale.
„Trebuie să îmi fac o artroscopie. Nu cred că e atât de grav, altădată parcă simțeam altfel durerile de la genunchi. Probabil că trebuie doar curățat puțin meniscul, nimic mai mult. Voi încerca să îmi fac treaba cât pot de bine. Am un program special dimineața, iar după-amiază mă antrenez normal, cu întregul colectiv”, a mai spus Halcă.
Capitolul financiar continuă să fie unul delicat pentru CH Poli. Deși echipa de handbal a fost integrată în noul SCM, această structură nu poate plăti retroactiv datoriile acumulate până în prezent. Handbaliștii timișoreni trăiesc momentan din promisiuni, așteptând decizia Curții de Conturi privind finanțarea din ultimii ani a cluburilor asociate cu autoritățile locale.
„Am avut unele promisiuni, ni s-a transmis că ni se vor vira niște bani, pe o lună și jumătate. Legat de restanțe, așteptăm decizia Curții de Conturi…”, a spus Halcă.
Partida CSM București – CH Poli va avea loc mâine, de la ora 17.15, și va fi transmisă în direct de Digi Sport.
Filed Under: Handbal, Stire de ultima ora Tagged With: ch poli, CSM Bucuresti, handal, iulian halca, liga nationala, sala rapid, scm
CH Poli, aglomerată în ultima lună a anului! Urmează startul returului, la București
CH Poli va avea parte de un program infernal în luna decembrie, urmând a disputa nu mai puțin de cinci partide pe final de an, patru în Liga Națională și unul în Cupa României. Alb-violeții încep „seria de foc” joi, în capitală, pe terenul unei pretendente la titlu, CSM București. Antrenorul Pero Milosevic e de părere că echipa sa are șansa ei în această partidă, declarându-se mulțumit în primul rând de spiritul de luptă arătat de elevii săi în această toamnă, în ciuda dificultăților financiare ale clubului.
Muntenegreanul de pe banca lui CH Poli e de părere că alb-violeții pot avea un cuvânt greu de spus în jocul de joi, de la București. În tur, timișorenii au cedat la limită în fața CSM-ului, iar Pero Milosevic consideră că forma echipei e în acest moment mult peste cea din debutul campionatului.
„Vom juca cinci partide în 14 zile şi mai şi mergem în deplasări lungi. Nu avem ce face, trebuie să ne concentrăm acum pentru meciul cu CSM, care are portari buni, extreme, pivoţi şi interi cu obiectiv de primul loc al campionatului. Dar şi noi avem o şansă, dacă ne facem jocul nostru, şi dacă ne comparăm cu adversarul, avem o prospeţime mai mare. Ştim că trebuie să fim la un nivel foarte bune, mai ales pe partea defenisvă, iar în atac să avem mai multă răbdare şi să putem crea acţiuni pentru interii noştri care să arunce de la distanţă. Încercăm să dăm o replică bună şi, de ce nu, să şi câştigăm pentru că ne-am recupera punctele pierdute în prima etapă a campionatului. Am pierdut atunci pe greşelile noastre dar şi din cauza unei lipse de noroc, ca să nu mai spun altceva”, a declarat Pero Milosevic.
Tehnicianul lui CH Poli și-a felicitat din nou elevii, pentru modul în care au înțeles să se pregătească și să lupte în prima jumătate a sezonului regular, deși n-au mai văzut un ban de mai bine de trei luni.
„Pentru noi foarte important este acum că avem o oarecare siguranţă. Am avut parte de o perioadă foarte dură, dar jucătorii s-au comportat excelent, chiar şi dacă nu au primit bani vreme de trei luni de zile. Pentru toată lumea din club este un efort extraordinar pentru a asigura strictul necesar şi pentru a-l duce mai departe, precum şi pentru a plăti salariile în final”, a mai spus Milosevic.
CH Poli merge în capitală în efectiv complet. În lot se regăsește și interul Iulian Halcă. Tânărul handbalist resimte în continuare dureri la menisc, dar va continua să joace în acest final de an, după care va fi supus unei intervenții chirurgicale.
Partida CSM București – CH Poli, contând pentru prima etapă a returului Ligii Naționale, va avea loc joi, de la ora 17.15, în Sala „Rapid” și va fi televizată de Digi Sport.
Filed Under: Handbal, Stire de ultima ora Tagged With: ch poli, CSM Bucuresti, iulian halca, liga nationala, pero milosevic, sala rapid

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM